送筇杖與劉湛然道士
作者：王禹偁
朝代：宋

paragraphs: 有客遺竹杖，九節共一枝。
鶴脰老更長，龍骨乾且奇。
我問何所來，來從西南夷。
因思漢武帝，求此民力疲。
明明聖天子，德教加四維。
蠻貊盡臣妾，縣道皆覊縻。
僰僮與笮馬，入貢何纍纍。
此竹日已賤，輕視如蒿藜。
我年三十七，血氣未全衰。
况在紫微垣，動爲簪笏覊。
倚壁如長物，歲月無所施。
寸心空愛惜，惜此來天涯。
忽承明主詔，來謁太一祠。
再見劉先生，氣貌清且羸。
持此以爲贈，所謂得其宜。
少助橘童力，好引花鹿隨。
步月莫離手，看山聊搘頤。
微物懶致書，故作筇竹詩。